Iktatószám: TK/160/00083-4/2026

VAGYONKEZELÉSI szerződés

amely létrejött egyrészről a 
Tengelic Község Önkormányzata
székhelye:7054 Tengelic, Rákóczi u. 11.
képviseli: Gáncs István polgármester
törzsszáma: 733360
adóigazgatási azonosító száma: 15733366-2-17
bankszámlaszáma: 7060008511109608
statisztikai számjele: 15733366-8411-321-17
mint átadó (a továbbiakban: Önkormányzat), valamint 

a Szekszárdi Tankerületi Központ
székhelye: 7100 Szekszárd, Arany János utca 23-25.
képviseli: Gerzsei Péter tankerületi igazgató
adóigazgatási azonosító száma: 158354444-2-17
előirányzat-felhasználási keretszámla száma: 10046003-00336877-00000000
ÁHTI azonosítója: 361706
KSH statisztikai számjele: 15835444-8412-312-17
törzskönyvi azonosító szám (PIR): 835442
mint átvevő (a továbbiakban: Átvevő) 
(a továbbiakban együtt: Felek) között alulírott helyen és napon a következő feltételekkel:

ELŐZMÉNYEK

A nemzeti köznevelésről szóló 2011. évi CXC. törvény (a továbbiakban: Nkt.) 74. § (l) bekezdése alapján 2013. január 1-jétől az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról.  
Az Nkt. 2017. január 1. napjától hatályos 74. § (4) bekezdése alapján a tankerületi központ által fenntartott köznevelési intézmény feladatainak ellátását szolgáló, települési önkormányzati tulajdonú ingatlan és ingó vagyonra vonatkozóan a tankerületi központot ingyenes vagyonkezelői jog illeti meg mindaddig, amíg a köznevelési közfeladat a tankerületi központ részéről történő ellátása az adott ingatlanban meg nem szűnik.
Az Nkt. 99/G. § (l) bek. értelmében a tankerületi központ által fenntartott, települési önkormányzat által működtetett köznevelési intézmény 76. §-ban meghatározott működtetésével kapcsolatos jogviszonyokból származó jogok és kötelezettségek a tankerületi központot 2017. január 1 -jétől illetik meg, illetve terhelik.
A köznevelési feladat ellátását biztosító vagyon alatt az ellátott köznevelési feladathoz kapcsolódó valamennyi jogot és kötelezettséget, valamint ingó és ingatlan vagyont is érteni kell. 


A nemzeti köznevelésről szóló 2011. évi CXC. törvény (továbbiakban: Nkt.) 84. § (7) bekezdése értelmében a tankerületi központok által fenntartott köznevelési intézmények esetében a köznevelésért felelős miniszter legkésőbb az intézkedés tervezett végrehajtása éve májusának utolsó munkanapjáig hozhat döntést a nevelési-oktatási intézmény fenntartói jogának átadásával, átalakításával, megszüntetésével, illetve átszervezésével kapcsolatban. 
Átvevő a TK/160/00266-1/2025. iktatószámon felterjesztett javaslata alapján a köznevelésért felelős miniszter nevében eljárva a köznevelési államtitkár a BM/14788-1/2025. iktatószámon kiadott döntési táblázatában, 360. sorszámon az átszervezésre vonatkozóan engedélyező döntést hozott, hogy a Paksi járásban található tengelici tagintézmény a Tamási Tankerületi Központ fenntartásában működő Zombai Általános Iskolából kiváljon. A kiválást követően a köznevelési intézmény a Szekszárdi Dienes Valéria Általános Iskola tagintézményeként működik tovább a „Szekszárdi Dienes Valéria Általános Iskola Tengelici Tagintézménye” néven a 7054 Tengelic, Petőfi Sándor utca 2. szám alatt 2025. szeptember 1. napjától az alábbi adatokkal: 
OM azonosító: 036281
Intézmény neve, címe: Szekszárdi Dienes Valéria Általános Iskola (7100 Szekszárd, Szent-Györgyi Albert utca 6.)
Felek között a Tagintézmény fenntartó jogának átadás-átvételére irányuló megállapodás jött létre 2025. augusztus 22. napjával. Átvevő a megállapodás 9.1. pontban tett vállalása értelében a jelen vagyonkezelési megállapodásban tesz eleget kötelezettségének. 
Fentieknek megfelelően Felek a szerződés tárgyát képező vagyonelemek vagyonkezelői joga gyakorlásának szabályait az alábbiak szerint állapítják meg:

A szerződés tárgya
1. Az Önkormányzat vagyonkezelésbe adja, Átvevő vagyonkezelésbe veszi a tengelici 292/1. hrsz-ú, 9236 m2 összterületű, természetben 7054 Tengelic, Petőfi utca 2. szám alatt található ingatlanból 9471/10000 tulajdoni hányadban, a jelen vagyonkezelési szerződés 1. számú mellékletében foglalt kimutatás szerint, valamint a 2. számú mellékletben felsorolt, szakmai feladatok ellátását szolgáló ingó vagyontárgyakat az alábbiak szerinti részletezésben:

	ingatlan fekvése, helyrajzi száma
	ingatlan címe
	köznevelési intézmény
	ingatlan művelési ága
	földrészlet térmértéke (ha, nm)
	vagyonkezelésbe vett alapterület
	vagyonkezelésbe vett tulajdoni hányad aránya

	Tengelic belterület 292/1.
	7054 Tengelic, Petőfi Sándor utca 2.
	Szekszárdi Dienes Valéria Általános Iskola Tengelici Tagintézménye
	Iskolaépület és udvar
	0,9236
	8688,4 m2
	9471/10000



2. A szakmai feladatok ellátását biztosító ingó vagyontárgyak a 2025. augusztus 22-i állapot szerinti használatba adása már megtörtént. 
3. Felek rögzítik, hogy a tengelici 292/1 helyrajzi számon lévő, 9236 m2 nagyságú ingatlanból 9471/10000 tulajdoni hányad kerül átadásra a tankerület vagyonkezelésébe, az Önkormányzat használatában 547,59 m2 épületrész marad. Az átvett és át nem vett ingatlanrészeket a 3. számú melléklet tartalmazza.
4. Az Átvevő az 1. számú mellékletben meghatározott, Tengelic 292/1 hrsz-ú ingatlanból 9471/10000 tulajdoni hányadú ingatlanrészre vonatkozó vagyonkezelői jogát az ingatlan-nyilvántartásba bejegyezteti, melyhez az Önkormányzat feltétlen és visszavonhatatlan hozzájárulását adja. Felek megállapodnak, hogy a vagyonkezelői jog ingatlan-nyilvántartásba történő bejegyezéséről az Átvevő köteles gondoskodni, az ezzel kapcsolatosan felmerülő költséget az Átvevő köteles viselni.
5. A szerződő felek jelen okirat aláírásával megbízzák és meghatalmazzák Schmidtné dr. Rókus Mária (székhelye: 7100 Szekszárd, Garay tér 14-16., nyt. 125.) ügyvédet, hogy a jelen Vagyonkezelési Szerződést a szerződés hatályba lépését követően az illetékes földhivatalhoz benyújtsa és az ingatlan-nyilvántartási eljárásban képviseletükben eljárjon.

Felek jogai és kötelezettségei
6. Átvevő ingyenes vagyonkezelői jogának fennállása alatt a köznevelési intézmény feladatainak ellátását szolgáló ingatlan és ingó vagyont az Önkormányzat nem idegenítheti el, nem terhelheti meg, bérbe nem adhatja. 
7. Átvevő vagyonkezelésében levő ingatlant a Pedagógiai Programban, az intézmény(ek) szervezeti és működési szabályzatában, házirendjében meghatározott feladatok ellátásának zavarása nélkül, az ott meghatározott tanítási időn kívül, az Önkormányzat – az Átvevővel legalább 15 nappal korábban történt megállapodást követően – önkormányzati, egyéb helyi közösségi, kulturális rendezvények lebonyolítása céljából térítésmentesen használja.
8. Átvevő biztosítja, hogy az Önkormányzat az önkormányzati, helyi közösségi, kulturális célú hirdetményeit az ingatlanokban a közösen meghatározott helyen és módon, az Átvevő által meghatározott időtartamban kifüggesztheti.
9. Átvevőt a vagyonkezelésében lévő vagyonnal kapcsolatban megilletik a tulajdonos jogai, és terhelik a tulajdonos kötelezettségei – ideértve a számvitelről szóló törvény szerinti könyvvezetési és beszámoló-készítési kötelezettséget is – azzal, hogy
a) a vagyont nem idegenítheti el, valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg,
b) a vagyont biztosítékul nem adhatja,
c) a vagyonon osztott tulajdont nem létesíthet,
d) a vagyonkezelői jogot harmadik személyre nem ruházhatja át és nem terhelheti meg, valamint
e) polgári jogi igényt megalapító, polgári jogi igényt eldöntő tulajdonosi hozzájárulást a vagyonkezelésében lévő vagyonra vonatkozóan hatósági és bírósági eljárásban sem adhat, kivéve a jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati joghoz, vezetékjoghoz vagy ugyanezen okokból alapított szolgalomhoz, továbbá a helyi önkormányzat javára alapított vezetékjoghoz történő hozzájárulást.
10. Átvevő a vagyonkezelésében lévő vagyont a központi berendezésekkel és felszerelésekkel együtt rendeltetésszerűen, a vagyonkezelési szerződésnek, a meghatározott hasznosítási célnak, a rendes gazdálkodás szabályainak megfelelően, a vagyonra vonatkozó biztonsági előírások betartásával, a közvagyont használó személytől elvárható gondossággal, mások jogainak és törvényes érdekeinek sérelme nélkül jogosult birtokolni, használni, szedni hasznait.
11. Amennyiben az Átvevő a vagyonkezelésében lévő vagyon használatát másnak átengedi, a használó magatartásáért, mint sajátjáért felel.
12. Átvevő viseli a vagyonkezelésében lévő vagyonnal összefüggő költségeket, közterheket, díjakat, gondoskodik a vagyonvédelemről. Az Átvevő felelős az ingatlannal kapcsolatban a tűzvédelmi, munkavédelmi és környezetvédelmi törvényekben és egyéb kapcsolódó jogszabályokban foglaltak betartásáért és betartatásáért.
13. Átvevő köteles teljesíteni a vagyonkezelésében lévő vagyonnal kapcsolatban a jogszabályokban, valamint a vagyonkezelési szerződésben előírt nyilvántartási, adatszolgáltatási, beszámolási és elszámolási kötelezettségeket.
14. A vagyonkezelésre átadott eszközöket az Átvevő az Önkormányzat tulajdonaként, elkülönítetten köteles nyilvántartásba venni, azokról feladatellátási helyenként főkönyvi és analitikus nyilvántartást vezetni. Az amortizációt az Átvevő Számviteli Politikájában rögzített leírási kulcsok alapján kell elszámolni.
15. A vagyonkezelésbe adott vagyont, annak értékét és változásait az Átvevő nyilvántartja. Az érték nyilvántartásától el lehet tekinteni, ha az adott vagyontárgy értéke természeténél, jellegénél fogva nem állapítható meg. A nyilvántartásnak tartalmaznia kell a vagyon elsődleges rendeltetése szerinti közfeladat megjelölését is. A nyilvántartási adatok – a minősített adat védelméről rendelkező jogszabályok szerinti minősített adat kivételével – nyilvánosak.
16. Átvevő a vagyonkezelésében lévő vagyont érintő lényeges változásokat, a változás bekövetkezésétől számított 5 napon belül köteles jelenteni az Önkormányzatnak.
17. Átvevő köteles az Önkormányzatot haladéktalanul értesíteni az ingatlan egészét fenyegető veszélyről és a beállott kárról, a tudomására jutott minden olyan tényről, adatról, körülményről, amely a vagyon rendeltetésszerű, zavarmentes használatát akadályozza, kár bekövetkezésével fenyeget, a vagyon nagyobb mérvű romlásához vezethet, valamint arról, ha őt jogai gyakorlásában harmadik személy akadályozza.
18. Átvevő saját költségén köteles a veszély elhárítása, a kárenyhítés, valamint a vagyon romlásának megakadályozása érdekében haladéktalanul intézkedni, és viselni annak terheit.
19. A 17. pontban az Átvevő számára meghatározott intézkedések elmaradása vagy késedelme miatt bekövetkezett kárt, illetve költségnövekedést is az Átvevő köteles viselni.
20. Átvevő felel minden olyan kárért, amely a rendeltetésellenes vagy szerződésellenes használat következménye. A nem rendeltetésszerű használat folytán keletkezett hibák kijavítása, károk megtérítése az Átvevő kötelezettsége függetlenül attól, hogy a bekövetkezett hiba, illetve kár alkalmazottjai, ügyfelei, az Átvevő intézményeiben tanulók vagy az érdekkörében eljáró személyek magatartására vezethető vissza. Nem terheli a kártérítési kötelezettség, ha bizonyítja, hogy az adott helyzetben olyan magatartást tanúsított, ami a közvagyon használójától elvárható volt.
21. Tekintettel arra, hogy Átvevő olyan közfeladatot lát el, amely után bevételeinek több mint fele államháztartási körből származik, a felek a Magyarország helyi önkormányzatairól szóló 2011. évi CLXXXIX. törvény 109.§ (6) bekezdésére tekintettel megállapodnak abban, hogy az Önkormányzat a bevételekben meg nem térülő elszámolt értékcsökkenésnek megfelelő összeg erejéig elengedi az Átvevőnek az Önkormányzattal szemben fennálló, a kezelt vagyonnal összefüggő hosszú lejáratú kötelezettségét. Az Átvevő minden év március 31-ig írásban adatot szolgáltat az Önkormányzat részére a bevételekben meg nem térülő általa elszámolt értékcsökkenés összegéről.
22. Önkormányzat az Átvevőtől követelheti a vagyonkezelésbe adott vagyon rendeltetés-, illetve szerződésellenes használatának megszüntetését. Ha az Átvevő a rendeltetés-, illetve szerződésellenes használatot – az Önkormányzat felhívása ellenére – tovább folytatja, az Önkormányzat kártérítést követelhet.
23. Átvevő gondoskodik a vagyonkezelésében lévő vagyon értékének, állagának megóvásáról, karbantartásáról, a szükséges felújítások, pótlások, cserék kivitelezési munkálatainak elvégzéséről, elvégeztetéséről, így az ingatlanban lévő központi berendezések, az ezekhez csatlakozó vezetékrendszerek működőképes állapotának biztosításáról, az átvételkori állapotnak megfelelő szinten tartásáról.
24. Átvevő a saját költségén az Önkormányzat előzetes írásbeli engedélye alapján jogosult
a) a vagyonkezelésében lévő ingatlant átalakítani, illetőleg a falak, a mennyezet, vagy a padlózat megbontásával, tárgyaknak azokhoz történő rögzítésével járó műveletet,
b) az elszámolt értékcsökkentést meghaladó, annak értékét növelő beruházást, felújítást elvégezni.
25. A beruházás, felújítás értékét az Átvevőnek bizonylatokkal kell igazolnia és azokról a 13. pont szerint adatot szolgáltatni, illetve évente írásban be kell számolnia az Önkormányzatnak. Az Átvevő az elvégzett felújítás, átalakítás, beruházás költségeinek megtérítésére sem a szerződés hatálya alatt, sem pedig annak megszűnését követően az Önkormányzattal szemben igényt nem támaszthat.
26. Az állagmegóváson túl jelentkező rekonstrukciós, fejlesztési költségek finanszírozására a felek megállapodnak, hogy az Átvevő jogosult az ingatlan felújítására, fejlesztésére saját vagy pályázati forrásból az Önkormányzat előzetes értesítése mellett.
27. Átvevő az ingatlanban riasztórendszert, telefonos és számítógépes hálózatot építhet ki emeletek összekötésével együtt. Erről előzetesen köteles az Önkormányzatot írásban tájékoztatni. Az Átvevő az ebből fakadó költségeinek megtérítésére sem a szerződés hatálya alatt, sem pedig annak megszűnését követően az Önkormányzattal szemben igényt nem támaszthat.
28. Átvevő jogosult az ingatlant saját berendezéseivel ellátni, e berendezések felett szabadon rendelkezhet, és a szerződés megszűnése esetén ezeket saját tulajdonaként elszállíthatja, köteles azonban az eredeti állapotot a szerződés megszűnésekor saját költségén helyreállítani.
29. Önkormányzat az ingatlanban lévő, az Átvevő tulajdonát képező vagyontárgyakért felelősséget nem vállal.
30. Önkormányzat tulajdonában maradó, az Átvevő vagyonkezelésébe adott, a köznevelési feladat ellátásához véglegesen feleslegessé vált vagyont – beleértve a rendeltetésszerű használat mellett elhasználódott vagy elavult eszközöket is – 30 napon belül köteles az Önkormányzat részére visszaadni, aki köteles azt visszavenni. Az Átvevő a rendeltetésszerű használat mellett elhasználódott vagy elavult eszközök kivételével az egyéb vagyont rendeltetésszerű használatra alkalmas állapotban köteles visszaadni a szerződés megszűnésekor az Önkormányzatnak.
31. Önkormányzat, mint tulajdonos évente legalább egy alkalommal, a nevelő-oktató munka, illetve az Átvevő működésének zavarása nélkül, előzetes értesítés alapján ellenőrizheti a vagyonkezelésbe adott önkormányzati vagyonnal való gazdálkodást, a vagyon rendeltetésszerű használatát. Az ellenőrzés során az Önkormányzat képviselője jogosult
a) Átvevő vagyonkezelésében lévő ingatlan területére, illetve az Átvevő által használt irodai és egyéb célú helyiségekbe belépni és ott tartózkodni az Átvevő képviselőjének jelenlétében,
b) az ellenőrzés tárgyához kapcsolódó iratokba és más dokumentumokba, elektronikus adathordozón tárolt adatokba – a külön jogszabályokban meghatározott adat- és titokvédelmi előírások betartásával –  betekinteni,
c) Átvevő arra felhatalmazott alkalmazottjától írásban vagy szóban felvilágosítást, információt kérni,
d) az átadott ingó vagyontárgyak meglétét és állagát ellenőrizni.
Az Önkormányzat az ellenőrzés megállapításairól értesíti az Átvevőt, továbbá, amennyiben megállapításai annak hatáskörét érintik, az Állami Számvevőszéket is.

Működtetési költségek megosztása
32. Átvevő a vagyonkezelésében álló ingatlan használatával kapcsolatos közüzemi díjak és üzemeltetési költségek tekintetében a tengelici 292/1 hrsz-ú, 9236 alapterületű ingatlanból az át nem adott 547,59 m2 területű épületrészek közül az Önkormányzat által üzemeltetett konyha közüzemi költségeit külön kezeli. 
Tekintettel arra, hogy a konyha önálló gázmérő órákkal rendelkezik, az ott mért fogyasztás teljes mértékben továbbszámlázásra kerül az Önkormányzat részére.
Felek rögzítik, hogy a vezetékes víz elszámolása érdekében az Átvevő 2025 szeptemberében almérőket szereltetett fel a konyha vízfogyasztásának pontos mérésére. Az almérők által mért vízfogyasztás továbbszámlázásra kerül Önkormányzat felé.   

Fűtés: Átvevő a vagyonkezelésében lévő ingatlan vagyon használatával kapcsolatos fűtési díjaknak, a tengelici 292/1 hrsz-ú, 9236 m² alapterületű ingatlanból (ezen belül az épületek 2042,65 m2 –t  fednek le, a vagyonkezelésbe nem adott (547,59 m²) területnek az alapterülethez viszonyított 26,8 %-os aránya után számláz az Önkormányzat részére, amelynek összege a földgáz számlák alapján határozandó meg.
A „B” épületben elhelyezett, 2 db BAXI Luna Duo-Tec típusú gázkazánok éves ellenőrzését Átvevő rendezi, a karbantartását vagy csere költségét a Felek 50-50%-ban, négyzetméterarányosan rendezik. Az „A” épületben található Baxi Luna Duo-tec MP+1.70+ERP típusú gázkazán ellenőrzését,  karbantartását vagy esetleges szükség szerinti cseréjét kizárólag az Átvevő állja.
Villamos áram: az épületekre felszerelt napelemek egész évben biztosítják mind az iskola, mind a konyha villamos árammal történő ellátását, villamos energia vásárlására jelenlegi tudomásunk szerint nincs szükség. Amennyiben a napelemek termelése mégsem biztosítaná 100%-ban a szükséges villamos áram mennyiséget, a vásárolt villamos energia költségéből Átvevőt 73,2%, Önkormányzatot 26,8% terheli.
33. [bookmark: _GoBack]Átvevő az Önkormányzatra jutó költséget havonta utólag a tárgyhónapot követő hónap utolsó munkanapjáig számlázza, amelyet az Önkormányzat a számla kézhezvételét követő 15 banki napon belül köteles az Átvevő előirányzat-felhasználási keretszámla számára történő átutalással megfizetni. A fizetés késedelme esetén a fizetési határnaptól az Átvevőt a Ptk. szerinti késedelmi kamat illeti meg.

A szerződés megszűnése
34. Felek a jelen vagyonkezelési szerződést határozatlan időtartamra kötik. Jelen szerződés az aláírás napjától hatályos, azzal, hogy a Feleknek a jogviszony kezdetének napja és a jelen szerződés aláírásának napja közötti időszak tekintetében kelt szóbeli megállapodásuk tartalmát jelen írásba foglalt szerződés tartalmává teszik és a jelen szerződést a szóbeli megállapodással jogfolytonosnak tekintik.

Felek rögzítik, hogy jelen szerződés feltételeiben a szerződéskötést megelőzően szóban megegyeztek és a szerződés teljesítése elkezdődött, ennek alapján Felek a jelen szerződés rendelkezéseit 2025. szeptember 1. napjától egymás közötti viszonyukban ténylegesen alkalmazzák, valamint egymással ezen időponttól kezdve elszámolnak.

35. A szerződés megszűnik, ha:
a) az Átvevő megszűnik,
b) az Átvevő feladatellátási kötelezettsége megszűnik,
c) az állami köznevelési feladat ellátása valamennyi vagyonkezelésbe adott ingatlanban megszűnik,
d) azt a Felek közös megegyezéssel megszüntetik.
36. Átvevő a vagyonkezelői joga megszűnése esetén, a megszűnése napjától számított 30 napon belül köteles az ingatlant kiüríteni és azt, valamint a vagyonkezelésébe adott, a vagyonkezelés megszűnése időpontjában meglévő ingóságokat rendeltetésszerű használatra alkalmas állapotban az Önkormányzat részére visszaadni.
37. Amennyiben az Átvevő az ingatlant az előírt határidőig nem hagyja el, az Önkormányzat jogosult a helyiségeket birtokba venni, az Átvevőnek a helyiségekben található ingóságairól két tanúval hitelesített leltárt készíteni, és az Átvevőt az ingóságok 8 napon belüli elszállítására írásban felszólítani.
38. Amennyiben az Átvevő az írásbeli felszólítását követő 8 napon belül nem szállítja el ingóságait, az Önkormányzat jogosult az Átvevőnek az ingatlanban lévő vagyontárgyait az Átvevő költségén elszállíttatni és megfelelő helyen történő raktározásáról az Átvevő költségén gondoskodni.
39. A vagyonkezelési szerződés megszűnése esetén az Átvevő cserehelyiségre igényt nem tarthat.
40. A vagyonkezelési szerződés megszűnése esetén a vagyonkezelői jognak az ingatlan-nyilvántartásból való törléséről az Átvevő köteles gondoskodni.

Egyéb rendelkezések
41. A szerződést a Felek írásban jogosultak módosítani vagy kiegészíteni.
42. Kapcsolattartók kijelölése: 
Tengelic Község Önkormányzata kapcsolattartója:
Név: Gáncs István polgármester
Tel.: 74/432-122
E-mail: tengelicpolghiv@t-online.hu

Szekszárdi Tankerületi Központ kapcsolattartója:
Név: Gerzsei Péter tankerületi igazgató
Tel.: +36-74/795-222
E-mail: peter.gerzsei@kk.gov.hu
43. Felek megállapodnak abban, hogy a szerződésből adódó, vagy azzal kapcsolatban felmerülő vitákat vagy nézetkülönbségeket tárgyalások útján rendezik. Esetleges jogvitájukra a hatáskörrel rendelkező szekszárdi székhelyű bíróság kizárólagos illetékességét kötik ki.
44. A szerződésre egyebekben a Polgári Törvénykönyvről szóló 2013. évi V. törvény, a nemzeti vagyonról szóló 2011. évi CXCVI. törvény és a vonatkozó jogszabályok előírásai az irányadók.
45. Jelen szerződés 7 számozott oldalból áll és 6 eredeti példányban készült, amelyből 3 példány Átadót, 3 példány az Átvevőt illeti meg.
46.  Felek a szerződést elolvasták, és értelmezést követően, mint akaratukkal mindenben megegyezőt, cégszerűen aláírták.
47. Jelen vagyonkezelési szerződést Tengelic Község Önkormányzatának Képviselő-testülete……./2026. (……..) sz. határozatával elfogadta.
Mellékletek:
1. számú melléklet: Ingatlan adatai alaprajzzal
2. számú melléklet: Ingó vagyon 
3. számú melléklet: Átvett és át nem vett helyiségek listája

Tengelic, 2026  	Szekszárd, 2026.



	…………………………………………
Tengelic Község Önkormányzata
Gáncs István polgármester
	………………………………………..
Szekszárdi Tankerületi Központ
Gerzsei Péter tankerületi igazgató

	
pénzügyileg ellenjegyzem: 


……………………………………………
Tengelic Község Önkormányzata
Barabás Ildikó
pénzügyi ellenjegyző
	
pénzügyileg ellenjegyzem:


……………………………………………
Szekszárdi Tankerületi Központ
Kuhl Andrea
gazdasági vezető



	
Ellenjegyzem:


…………………………………….
jegyző
	
Ellenjegyzem:


………………………………………..
Schmidtné dr. Rókus Mária ügyvéd

